Betjente fra berigelsesafdelingen hos Nordjyllands Politi gjorde i weekenden noget af en fangst. Efter omkring 30 tilfælde af iPhone-tyverier i Jomfru Ane Gade på blot to weekender, fik Nordjyllands Politi formentlig fat i manden, der menes at stå bag langt størstedelen af dem. - Vi har anholdt en 36-årig mand fra Rumænien, som vi har mistænkt for at have specialiseret sig i at stjæle telefoner. Teorien er, at han rejser rundt som kriminel uden et  legalt arbejde eller formål med at være i Danmark, siger leder af afdelingen Ulf Munch Sørensen. Rumæneren blev anholdt 'umiddelbart efter et tyveri', oplyser afdelingslederen. Han tilføjer, at den sigtede tidligere er blevet anholdt for lignende kriminalitet. Her fik han indrejseforbud i Danmark, der udløb i 2020. - Vores formodning er, at han står bag mange af tyverierne. Vi ved ikke, om det er sket i forening med andre, siger leder af berigelsesafdelingen. Den 36-årige er efter søndagens grundlovsforhør blevet varetægtsfængslet med henblik på sigtelse for tyveri af 29 nyere iPhones. Advarsel: Pas på jeres ting Selv om Nordjyllands Politi nu mener at have fået fingrene i gerningsmanden bag de mange iPhone-tyverier, så er der stadig rigtig god grund til fortsat at være forsigtig i nattelivet. Spritnye iPhones er nemlig tyvenes foretrukne 'vare'. - Det er helt nye og dyre iPhones, der bliver stjålet, fastslår Ulf Munch Sørensen - og tilføjer: - De bliver stjålet inde i Jomfru Ane Gade. Det kan være svært for de unge at vide præcis hvor, mobilerne bliver taget fra dem, men flere vil tro, at det sker på dansegulvet, hvor der er mange mennesker, siger han. Selv om rumæneren nu er i politiets varetægt, bør man stadig tage sine forholdsregler, når alkoholen går indenbords. Også betjentene har stadig et øget fokus på tyveri i Jomfru Ane Gade. - Vi laver løbende aktioner og har fokus på at passe på de unge mennesker i nattelivet ved at være massivt til stede.

Referat:
En 36-årig mand er varetægtsfængslet frem til 3. maj. Med anholdelsen håber Nordjyllands Politi, at de mange mobil-tyverier, der har præget nattelivet de seneste uger, stopper.